Alexander Rybak a "Fairytale" című dallal megnyerte a norvég nemzeti döntőt a Melodi Grand Prix-t, így ő képviselhette Norvégiát a 2009-es Eurovíziós Dalfesztiválon Moszkvában. A dal zenéjét és szövegét is saját maga szerezte. A döntőben 747 888 szavazattal győzött, jóval maga mögé utasítva Tone Damlit, aki 121 856 szavazatot kapott Butterflies című dalával. 2009. május 14-én a dalfesztivál második elődöntőjéből első helyen jutott be a két nappal később, május 16-án megrendezett döntőbe, amit a dalfesztiválok történetének addigi legmagasabb pontszámával, 387 ponttal megnyert. A részt vevő 42 országból 16 Norvégiának adta a maximális tizenkét pontot.